[image: ]




	VENTSPILS VALSTSPILSĒTAS PAŠVALDĪBAS DOME

	Jūras iela 36, Ventspils, LV3601, Latvija, tālr.: 63601100, e-pasts: dome@ventspils.lv, www.ventspils.lv



PASKAIDROJUMA RAKSTS

Ventspils valstspilsētas pašvaldības domes 2026. gada ________ saistošajiem noteikumiem Nr. ___ “Par braukšanas maksas atvieglojumiem Ventspilī”

	Paskaidrojuma raksta sadaļa
	Norādāmā informācija

	1. Mērķis un nepieciešamības pamatojums
	Līdz šim braukšanas maksas atvieglojumus Ventspilī noteica Ventspils valstspilsētas pašvaldības (turpmāk – Pašvaldība) domes 2023. gada 2. marta saistošie noteikumi Nr. 1 “Par braukšanas maksas atvieglojumiem Ventspilī”.
Lai tiktu sniegts plašāks atbalsts Ventspils pilsētas iedzīvotāju grupām, kurām nepieciešams pārvietoties Pašvaldības administratīvajā teritorijā, izmantojot sabiedrisko transportu, ir izstrādāti jauni saistošie noteikumi “Par braukšanas maksas atvieglojumiem Ventspilī” (turpmāk – Saistošie noteikumi). Saistošie noteikumi paredz labvēlīgākus braukšanas maksas atvieglojumus, paplašinot papildus atbalstu Pašvaldībā deklarētām personām:
1) personas, kurām ir aktīva Bērnu tiesību aizsardzības likuma 26. panta sestajā daļā noteiktā Latvijas Goda ģimenes apliecība, varēs iegādāties mēnešbiļetes ar 75% atlaidi maršrutos no Nr. 1 līdz Nr. 13 un pēc plkst. 14.00 darba dienās – maršrutos no Nr. 20 līdz Nr. 23 pilsētas administratīvās teritorijas robežās. Līdz šim braukšanas maksas atvieglojumu varēja saņemt daudzbērnu ģimenes sabiedriskā transporta maršrutos no Nr. 1 līdz Nr. 13;
2) Pašvaldības administratīvajā teritorijā esošo profesionālās vidējās izglītības iestāžu 1.-4. kursa izglītojamie, kuru dzīves vieta un izvēlētā izglītības iestāde atrodas pretējos Ventas upes krastos, varēs iegādāties mēnešbiļetes ar braukšanas maksas atvieglojumu 100 % apmērā, izņemot jūlija un augusta mēnešus – maršrutos no Nr. 1 līdz Nr. 13 un pēc plkst. 14.00 darba dienās – maršrutos no Nr. 20 līdz 
Nr. 23. Līdz šim šādu atvieglojumu varēja saņemt tikai vispārējo izglītības iestāžu 10.–12. klašu izglītojamie;
3) Pašvaldības administratīvajā teritorijā esošo augstākās izglītības iestāžu studenti varēs iegādāties mēnešbiļetes ar braukšanas maksas atvieglojumu 75 % apmērā, izņemot jūlija un augusta mēnešus – maršrutos no Nr. 1 līdz Nr. 13 un pēc plkst. 14.00 darba dienās – maršrutos  no Nr. 20 līdz Nr. 23. Līdz šim studenti varēja saņemt atvieglojumu 50% apmērā maršrutos no Nr.1 līdz Nr.13;
4) visas personas, kuras sasniegušas 80 gadus, varēs iegādāties mēnešbiļetes ar braukšanas maksas atvieglojumu 90 % apmērā maršrutos no Nr.1 līdz Nr.13. Līdz šim šo braukšanas maksas atvieglojumu varēja saņemt nestrādājošie pensionāri un 3. grupas invalīdi, kuri sasnieguši 80 gadus un kuru pensijas apmērs mēnesī (pirms nodokļu nomaksas) nepārsniedza Pašvaldības domes saistošajos noteikumos noteikto maznodrošinātas mājsaimniecības ienākumu slieksni pirmajai vai vienīgajai personai mājsaimniecībā.
Vienlaicīgi tiek saglabāti arī līdz šim spēkā esošie braukšanas maksas atvieglojumi pirmsskolas vecuma bērniem, vispārējās izglītības iestāžu un profesionālās izglītības iestāžu audzēkņiem, kuri mācās klātienē, nestrādājošiem pensionāriem un nestrādājošām personām ar 3. grupas invaliditāti (līdz 80 gadu vecumam), kuru pensijas (tajā skaitā citas valsts piešķirtās pensijas) apmērs mēnesī (pirms nodokļu nomaksas) nepārsniedz Pašvaldības domes saistošajos noteikumos noteikto maznodrošinātas mājsaimniecības ienākumu slieksni pirmajai vai vienīgajai personai mājsaimniecībā; politiski represētajām personām.

	2. Fiskālā ietekme uz pašvaldības budžetu
	Saistošo noteikumu īstenošanai ir fiskāla ietekme uz Pašvaldības budžetu 
247 990 euro gadā. Saistošo noteikumu īstenošanai finansējums ik gadu tiks paredzēts Pašvaldības budžetā.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci
	Sociālā ietekme – Saistošajos noteikumos noteiktie braukšanas maksas atvieglojumi uzlabos Pašvaldībā deklarēto personu sociālo situāciju un dzīves kvalitāti.
Ietekme uz vidi – nav attiecināms.
Ietekme uz iedzīvotāju veselību – nav attiecināms.
Ietekme uz uzņēmējdarbības vidi Pašvaldības teritorijā – nav attiecināms.
Ietekme uz konkurenci – Saistošajos noteikumos paredzētie pasākumi neierobežo konkurenci.

	4. Ietekme uz administratīvajām procedūrām un to izmaksām
	Saistošie noteikumi atvieglos braukšanas maksas atvieglojumu piešķiršanas un izmantošanas kārtību. Daļai atvieglojumu saņēmēju vairs nebūs nepieciešams Pašvaldības iestādē “Ventspils Sociālais dienests” vai izglītības iestādē pieprasīt izziņu par tiesībām saņemt atvieglojumu – informācija tiks iegūta no Ventspils atvieglojumu vienotās sistēmas, tādējādi vienkāršojot atvieglojumu piešķiršanas un izmantošanas procesu.

	5. Ietekme uz pašvaldības funkcijām un cilvēkresursiem
	Saglabājot atbalstu līdz šim esošajām iedzīvotāju grupām, papildus tiek paplašināts braukšanas maksas atvieglojumu saņēmēju loks, vienlaicīgi nodrošinot atvieglojumu uzskaiti atbilstoši Atvieglojumu vienotās informācijas sistēmas likumam.
Saistošie noteikumi neparedz jaunu darba vietu radīšanu.

	6. Informācija par izpildes nodrošināšanu
	Saistošajos noteikumos noteiktos braukšanas maksas atvieglojumus administrēs Pašvaldības iestāde “Ventspils Izglītības pārvalde” un Pašvaldības iestāde “Ventspils Sociālais dienests”.

	7. Prasību un izmaksu samērīgums pret ieguvumiem, ko sniedz mērķa sasniegšana
	Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai.

	8. Izstrādes gaitā veiktās konsultācijas ar privātpersonām un institūcijām
	Atbilstoši Pašvaldību likuma 46. panta trešajai daļai, lai informētu sabiedrību par noteikumu projektu un dotu iespēju izteikt viedokli, no ___.___.2026. līdz ___.___.2026. Saistošo noteikumu projekts tika publicēts Pašvaldības tīmekļa vietnē www.ventspils.lv sadaļas “Iedzīvotāju līdzdalība” apakšsadaļā “Viedokļa izteikšana par saistošo noteikumu projektiem”. Priekšlikumi un iebildumi ______________.
Saistošo noteikumu projekts ir izskatīts Pašvaldības:
1. Likumības komisijā ___.___.2026.
2. Finanšu komitejā ___.___.2026.




Domes priekšsēdētājs								J. Vītoliņš

